RESOLUCIÓN do 13 de decembro de 2005 pola que se aproban os programas e aplicacións informáticas para o exercicio de potestades mediante sinatura electrónica dos procedementos administrativos competencia do Instituto Galego de Promoción Económica.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 10/01/2006

A Lei 30/1992, do 26 de novembro, de réxime xurídico das administracións públicas e do procedemento administrativo común, establece no seu artigo 45 que as administracións públicas impulsarán o emprego e aplicación das técnicas e medios electrónicos, informáticos e telemáticos para o desenvolvemento da súa actividade e o exercicio das súas competencias. A nivel estatal existe un conxunto de normas que desenvolven a utilización de medios informáticos, electrónicos e telemáticos nos procedementos administrativos, facendo especial fincapé na necesidade de garantir a autenticidade, integridade e conservación dos documentos xerados na tramitación dos ditos procedementos.
A Lei 59/2003, do 19 de decembro, establece a sinatura electrónica recoñecida como unha forma de garantir a autenticidade, integridade e conservación dos documentos, a cal proporciona a adecuada seguridade xurídica, posto que nun documento asinado electronicamente intervén unha terceira persoa chamada «provedor de servizos de certificación», que acredita, mediante a emisión dun certificado, a procedencia deste e que garante en todo momento:
a) A identificación do órgano competente para tramitar o procedemento.
b) A autenticidade, integridade e conservación dos documentos.
Cabe destacar a normativa establecida polo Real decreto 263/1996, do 16 de febreiro, en canto á utilización de técnicas electrónicas, informáticas e telemáticas pola Administración xeral do Estado, onde se admite a utilización de medios telemáticos en calquera actuación administrativa e, particularmente, na iniciación, tramitación e terminación dos procedementos administrativos, sendo, así mesmo, aplicable ás entidades de dereito público vinculadas ou dependentes daquela cando exerzan potestades administrativas, no exercicio das súas competencias e no desenvolvemento das súas actividades, así como nas súas relacións internas e externas.
En particular, o artigo 4 admite a súa utilización na iniciación, tramitación e terminación dos procedementos administrativos, dispoñendo os seus artigos 5 e 9 que os programas e aplicacións que efectúen tratamento de información cuxo resultado sexa utilizado para o exercicio polos órganos e entidades do ámbito da Administración xeral do Estado das potestades que teñen atribuídas, deberán ser obxecto de aprobación e difusión pública, mediante
resolución do órgano administrativo que teña atribuída a competencia para resolver o procedemento, sendo obxecto de publicación.
Con referencia á Comunidade Autónoma de Galicia, o Decreto 164/2005, do 16 de xuño, incorporou a utilización de técnicas electrónicas, informáticas e telemáticas á actividade administrativa e, en especial, ás relacións entre os cidadáns e as administracións públicas. Na súa aplicación, a Xunta procedeu a crear rexistros telemáticos para a recepción ou saída de solicitudes, escritos ou comunicacións que se transmitan por medios telemáticos.
Co obxectivo de avanzar no servizo aos administrados acadando maiores cotas de eficacia e axilidade na tramitación sen descoidar a seguridade xurídica na súa actuación, imponse a necesidade de adoptar no Instituto Galego de Promoción Económica unha normativa de desenvolvemento que regule a efectiva implantación da sinatura electrónica no ámbito das relacións entre os distintos servizos e autoridades do instituto e deste cos interesados.
No ámbito da xestión interna dos procedementos do Igape, a utilización de técnicas e medios telemáticos atópase actualmente en plena expansión, dentro da vocación de servizo público a que responde desde a súa creación, e no obxectivo de xeneralización en todos os seus ámbitos de actuación do uso das máis modernas tecnoloxías que articulan a sociedade da información. Desta forma estanse xa utilizando estos medios para a realización de determinados trámites e procedementos administrativos, articulando modelos de xestión que permitan a súa integración nas aplicacións xa existentes.
O medio elixido polo Igape para outorgar á presentación das citadas solicitudes, instancias ou comunicacións a seguridade requirida, garante tanto a identificación fidedigna do usuario remitente e do destinatario coma o momento e lugar no que se produce o dito acceso, así como a información á que se accede ou que é introducida polo usuario do sistema, preservando a integridade do documento e a súa confidencialidade. Igualmente, atópanse debidamente garantidas a integridade e confidencialidade dos datos introducidos nestas aplicacións e, en especial, o carácter reservado de claves de usuario e códigos de acceso persoais.
En virtude do anterior e de acordo coas competencias na materia atribuídas á presidencia do Igape polas bases reguladoras dos distintos programas de axudas e subvencións do Igape,
DISPOÑO:
Primeiro.-Obxecto.
1. Esta resolución ten por obxecto aprobar os programas e aplicacións electrónicos, informáticos e telemáticos que soportan e posibilitan a sinatura electrónica interna de documentos nos procedementos de xestión do Instituto Galego de Promoción Económica utilizando sinatura electrónica recoñecida.
2. Os documentos electrónicos xerados polo persoal e autoridades do Instituto Galego de Promoción Económica na tramitación dos distintos procedementos da súa competencia poderanse asinar mediante sinatura electrónica recoñecida. En ningún caso a sinatura electrónica destes documentos alterará a distribución de competencias para a resolución dos correspondentes procedementos, nin os prazos de tramitación establecidos na normativa de aplicación ou, de ser o caso, na convocatoria específica da que se trate.
3. A sinatura electrónica recoñecida terá, respecto dos datos consignados en forma electrónica, o mesmo valor xurídico que a sinatura manuscrita en relación cos consignados en papel, de acordo co previsto no artigo 3 da Lei de sinatura electrónica, e utilizaranse certificados recoñecidos. Deste xeito, o certificado recoñecido deberá ter sido expedido por un prestador de servizos de certificación acreditado e deberá terse utilizado para a súa creación un dispositivo seguro de creación de sinatura.
4. As notificacións, comunicacións ou documentación dos procedementos emitidos mediante sinatura electrónica avanzada no ámbito do Igape gozarán de validez e eficacia, nos termos do artigo 45 da Lei de réxime xurídico das administracións públicas e do procedemento administrativo común.
Segundo.-Medidas de seguridade.
1. Para a tramitación dos procedementos, o persoal e autoridades do Igape estarán identificados mediante un «código de usuario» e unha «clave de acceso persoal».
O código de usuario é o código alfanumérico persoal proporcionado a cada empregado polo responsable de deseño e seguimento de procedementos, conforme o disposto no documento de seguridade informática do Instituto Galego de Promoción Económica.
A clave de acceso persoal completará o código de usuario para acceso ás aplicacións informáticas e será rexistrada no sistema informático mediante unha función de transformación hash, de tal maneira que non sexa posible a súa lectura. A actualización e renovación da palabra de control realizarase conforme o establecido no documento de seguridade informática.
2. O código de usuario e a palabra de control persoal deberán manterse baixo exclusivo control do seu titular e non deberán ser facilitados a outras persoas. A responsabilidade que poida derivar do uso indebido dos códigos de usuarios, incluso mediando consentimento do seu titular, corresponderalles aos usuarios e titulares deles.
3. No momento da sinatura, o usuario será autenticado, ademais, mediante o seu certificado de usuario persoal x509v3, expedido pola Fábrica Nacional de Moeda e Timbre (FNMT), e almacenado en tarxeta criptográfica ou outro dispositivo de características análogas. Para a autenticación utilizarase o pará
metro NIF que aparece no certificado. Esta forma de autenticación considérase máis segura que o esquema descrito anteriormente, xa que a clave privada do usuario permanece en todo momento no dispositivo, impedindo este a súa utilización directa por parte doutros programas ou sistemas informáticos.
Terceiro.-Condicións xerais.
1. A sinatura de documentos electrónicos terá lugar única e exclusivamente mediante os mecanismos establecidos para o efecto nas aplicacións de Portasinaturas electrónico, de acordo coas prescricións definidas pola Secretaría Xeral do Instituto.
2. Todo documento asinado electrónicamente deberá axustarse aos formatos preestablecidos na aplicación Portasinaturas electrónico. O usuario autorizado deberá acceder á dita aplicación, mediante a utilización do seu certificado persoal a través dunha conexión segura SSL.
3. A Secretaría Xeral do Instituto definirá para cada trámite no que se habilite a sinatura electrónica de documentos, e, de ser o caso, para cada convocatoria específica, o contido e formato dos documentos que se poidan asinar electronicamente.
4. Para a sinatura electrónica, o usuario deberá proceder de acordo cos seguintes pasos:
i) Accederá á aplicación Portasinaturas electrónico, lo de introdución da súa clave de acceso á tarxeta criptográfica. Neste momento procederase á autenticación da identidade do solicitante mediante a selección e validación do seu certificado de usuario.
ii) A aplicación mostraralle a lista de documentos para asinar (pode estar composta dun único elemento), coa posibilidade de abrir cada un deles para verificar que é correcto.
iii) Pulsará a opción Asinar documentos. A aplicación advertiralle que se vai utilizar o seu certificado para asinar os documentos e a data e hora de asinamento.
iv) A aplicación mostrará o resultado da sinatura.
v) Naqueles casos en que se detecten anomalías de tipo técnico na sinatura electrónica do documento, a dita circunstancia porase en coñecemento do asinante pola propia aplicación mediante as correspondentes mensaxes de erro, para que proceda á emenda.
Cuarto.-Integridade dos documentos electrónicos xerados.
A aplicación informática Portasinaturas electrónico que soporta os procedementos para a remisión, sinatura electrónica e arquivo de documentos electrónicos en procedementos do Igape garantirá a constancia do seu contido, identificando cada documento co procedemento e trámite no que se xera, e almacenando de forma segura os documentos.
Cada tipo de trámite no que se habilite a sinatura electrónica recoñecida de documentos terá asignados os seus propios ficheiros de forma individualizada, co fin de garantir unha mellor identificación dos documentos xerados e do procedemento co que se relaciona, permitindo, pola súa vez, unha consulta individualizada.
No anexo técnico desta resolución recóllense as características básicas do sistema de información que se vai utilizar na captación e conservación dos documentos electrónicos presentados. As modificacións que nel se deban incorporar como consecuencia da adaptación dos programas utilizados ou da incorporación de novas tecnoloxías serán aprobadas pola Secretaría Xeral do Igape.
Quinto.-Validez e efectos dos documentos electrónicos xerados.
1. As resolucións e os actos soportados por documentación con sinatura electrónica recoñecida producirán idénticos efectos ás resolucións e actos expedidos polos órganos do Igape coa sinatura manuscrita, sempre e cando se cumpran as condicións de comprobación deles establecidas nos puntos seguintes.
2. Os interesados, persoal e autoridades do Igape poderán comprobar as resolucións e actos administrativos con sinatura electrónica recoñecida sempre que dispoñan do código electrónico de verificación do documento, que non fose desactivado polo solicitante do expediente e que non transcorresen dez anos desde a súa obtención. O Igape informará o interesado do código de verificación na notificación do acto administrativo.
3. Para tal fin, o Instituto Galego de Promoción Económica conservará as resolucións e actos administrativos emitidos nun ficheiro seguro, que garante a súa integridade, desde o momento da súa expedición e durante o período sinalado no punto anterior.
4. Para comprobar as resolucións e actos administrativos será necesario iniciar comunicación co Instituto Galego de Promoción Económica, a través da internet, no seguinte enderezo:
http://tramita.igape.es
e proceder do modo seguinte:
a) Elixir a opción Comprobación de documentación expedida polo Igape.
b) Teclear o código de verificación do documento que se desexe comprobar, que figura impreso na notificación do documento. De ser o caso, tamén deberá teclearse a información complementaria que se solicite para a adecuada comprobación.
c) Poderase visualizar en pantalla a resolución ou acto administrativo emitido co dito código.
Sexta.-Entrada en vigor.
Esta resolución entrará en vigor a partir do día seguinte ao da súa publicación no Diario Oficial de Galicia.
Santiago de Compostela, 13 de decembro de 2005.
José Ramón Fernández Antonio
Presidente do Instituto Galego de Promoción
Económica
Anexo técnico:
Os programas e aplicacións para a sinatura electrónica recoñecida de documentos do Instituto Galego de Promoción Económica regulada nesta resolución son soportados nos servidores de aplicacións propiedade do Igape, baixo sistema operativo Microsoft Windows.
Os programas de presentación de documentos electrónicos e os ficheiros xerados a partir deles foron desenvolvidos en contorno Microsoft. NET para bases de datos Microsoft SQL Server, quedando garantida pola Subdirección de Servizos Xurídicos, Deseño e Control de Procedementos a súa conservación nun ficheiro seguro que garante a súa integridade.
O acceso aos citados programas para a sinatura de documentos electrónicos queda suxeito á autentificación da identidade mediante o certificado de usuario X509w3 expedido pola FNMT ou outras entidades certificadoras admitidas pola Consellería de Economía e Facenda da Xunta de Galicia.